Berugte polisieman ontslaan; ondersoek na vrou se dood gaan voortKapt. Awie Geldenhuys. ŉ Berugte polisiebeampte van Mpumalanga is deur die Suid-Afrikaanse Polisiediens (SAPD) ontslaan en word intussen steeds ondersoek nadat sy vriendin uit sy bewegende motor gespring of geval het. Kapt. Awie Geldenhuys was aan die polisie in eMalahleni (Witbank) verbonde en Maroela Media het van ŉ betroubare bron verneem dat hy reeds verlede week ontslaan is. Brig. Leonard Hlathi, woordvoerder van die provinsiale polisie, het gesê daar kan nie kommentaar gelewer word oor ŉ aangeleentheid tussen ŉ werkgewer en werknemer nie. Die onafhanklike polisieondersoekdirektoraat (Opod) se ondersoek na Geldenhuys is intussen steeds aan die gang. Sontaga Seisa, woordvoerder van Opod, het gesê daar word in dié stadium steeds op die DNS- en bloedtoetsverslae gewag. Opod het Geldenhuys begin ondersoek ná die dood van die 31-jarige Maryka Kleinhans met wie hy in ŉ verhouding was. Kleinhans is die aand van 27 Januarie dood nadat sy glo uit ŉ motor geval of gespring het naby Loskopdam. Geldenhuys het glo die motor bestuur. Ná die voorval het verskeie vroue na vore gekom wat beweer hulle is deur Geldenhuys aangerand of seksueel gemolesteer. “Dit is ŉ verligting om te weet daar word ten minste iets gedoen. Dit is ŉ stap in die regte rigting,” het Winny Bezuidenhout, Maryka se suster, gesê oor die nuus dat Geldenhuys uit die polisie ontslaan is. Bezuidenhout en haar ouers, Johan en Petro Bezuidenhout, was van die begin af gekant teen Maryka se verhouding met Geldenhuys. Die twee was slegs vir ŉ paar maande in ŉ verhouding voor Maryka se dood. “Dit is verskriklik om so te sit en wag vir antwoorde. Ons weet nog nie eens presies waar ons sussie oorlede is nie. Daar word net vir ons gesê ons kan nie meer inligting kry nie omdat dit ŉ sensitiewe saak is.” Intussen worstel die gesin steeds met vrae oor wat daardie noodlottige aand gebeur het. Bezuidenhout het die oggend ná Maryka se dood ŉ boodskap op Facebook ontvang waarin ŉ vrou haar versoek het om haar dringend te bel. “Sy het vir my gesê my sussie is dood. “Die vrou-hulle was die Sondagmiddag saam met my sussie-hulle by Loskop. Ek het vir haar gevra of my suster oukei gelyk het die dag en of daar iets fout was, of sy dalk depressief gelyk het. Sy het gesê Maryka was perfectly fine. Hoe is alles fine en dan pleeg sy daai aand volgens hom [Geldenhuys] selfmoord?” Maryka Kleinhans. Foto: Facebook Geldenhuys het vir die familie gesê hy en Maryka het stry gekry waarna sy onverwags by die motor uitgespring het. Volgens hom het sy op die agterste sitplek van die motor gesit. Daar was glo ook ŉ ander storie dat sy naar gevoel en per ongeluk uitgeval het. Die familie kan ook nie verstaan hoekom Geldenhuys hulle nie van Maryka se dood ingelig het nie en hulle deur Facebook daarvan te wete moes kom. “Ek en my ma is eers polisiestasie toe, maar hy [Geldenhuys] was nie daar nie. Ons is toe na sy broer se huis. Daar is vir ons gesê hy lê en slaap omdat hy die vorige aand ŉ inspuiting van ŉ dokter gekry het.” Hierna is Bezuidenhout en haar ouers na drie verskillende lykshuise voor hulle Maryka se liggaam kon opspoor. “Ons is die Woensdagaand weer na sy huis aangesien van my sussie se persoonlik besittings, soos haar selfoon, nog by hom was. Hy het vir ons gesê hy het haar foon vir ondersoekers van Opod gegee, maar toe ons vir Opod vra, sê hulle dit is nie so nie. Hy het eers later die week die foon vir Opod gegee en ons is bekommerd dat daar dalk goed van haar foon afgevee is in daardie tyd.” Volgens Bezuidenhout het sy al self met vyf of ses vroue gepraat wat ook ernstige bewerings teen Geldenhuys maak. Sy hoop dit sal alles deel vorm van Opod se ondersoek. Kleinhans word ook oorleef deur ŉ broer en haar vierjarige dogtertjie. Middelburg Observer berig hy kon ondanks verskeie pogings steeds nie vir Geldenhuys vir kommentaar bereik nie. Maroela Media kon ook nie onmiddellik vir Johan van Staden, Geldenhuys se regsverteenwoordiger, vir kommentaar bereik nie.